ПРИЛОГ

# СМЕРНИЦЕ О ПРАВИЧНОМ ПОСТУПАЊУ ПОМОРАЦА У СЛУЧАЈУ ПОМОРСКИХ НЕСРЕЋА ИЛИ ПОМОРСКИХ НЕЗГОДА

# Смернице за Републику Србију, као државу заставе:

- предузима мере како би се обезбедило да се све истраге које се спроводе у циљу утврђивања узрока поморске несреће, односно поморске незгоде спроведе правично и у најкраћем могућем року;

- сарађује и комуницира са свим заинтересованим државама, бродовласницима и поморцима и предузима мере како би омогућила представницима организација помораца приступ поморцима;

- по потреби, непосредно учествује, у складу са КодексомIMO за истрагу поморских несрећа или незгода (Резолуција Скупштине IMO A.849(20) измењена Резолуцијом A.884(21) и како буде накнадно измењена), у свим истрагама несрећа и незгода;

- помаже у обезбеђивању да бродовласници домаћих бродова изврше своје обавезе према поморцима укљученим у поморску несрећу, односно поморску незгоду или било коју истрагу;

- обезбеђује усвајање одговарајућих прописа како би се обезбедило издржавање за сваког задржаног поморца, укључујући по потреби плате, одговарајући смештај, храну и здравствену негу;

- води рачуна да бродовласници домаћих бродова изврше своје обавезе да сарађују при свим истрагама Републике Србије, као државе заставе, као и истрагама обалне државе или државе луке након поморске несреће, односно поморске незгоде;

- помаже поморцима да обезбеде правично поступање и помаже бродовласницима у случају истраге од стране државе луке или обалне државе;

- по потреби, обезбеђује средства за репатријацију помораца, након последица поморске несреће, односно поморске незгоде у случајевима у којима бродовласници не испуњавају своје обавезе у погледу репатријације помораца;

- помаже, како је предвиђено прописима Републике Србије, при издавању и достављању правних докумената поморцима и повратку помораца у државу луке или обалну државу у складу са њеном надлежношћу када су они потребни искључиво као сведоци у поступку након поморске несреће, односно поморске незгоде;

- предузима мере како би обезбедила да њеним конзуларним представницима буде дозвољен приступ поморцима укљученим у поморску несрећу, односно поморску незгоду, без обзира на њихово држављанство;

- предузима све неопходне мере како би се обезбедило правично поступање према поморцима који су били запослени или ангажовани на поморском броду који вије њену заставу. То може укључивати коришћење међународних механизама за решавање спорова, којима се може обезбедити хитно пуштање бродова и чланова посаде по полагању средства финансијског обезбеђења;

- предузима мере како би се обезбедило да се против помораца не предузимају никакве дискриминаторне нити репресивне мере због њиховог учешћа током истрага.

# Смернице за Републику Србију, као државу држављанства домаћих помораца:

- сарађује и комуницира са свим заинтересованим државама, бродовласницима и поморцима и предузима мере како би омогућила представницима организација помораца приступ поморцима;

- прати физичку и менталну добробит и поступање према поморцима који су њени држављани, који су укључени у поморску несрећу, односно поморску незгоду укључујући све повезане истраге;

- по потреби, финансира репатријацију помораца који су њени држављани, након последица поморске несреће, односно поморске незгоде у случајевима у којима бродовласници и држава заставе не испуњавају своје обавезе у погледу репатријације;

- помаже, како је предвиђено националним прописима, при достављању правних докумената поморцима и повратку помораца у државу луке или обалну државу у складу са њеном надлежношћу када су они потребни искључиво као сведоци у било ком поступку након поморске несреће, односно поморске незгоде;

- предузима мере како би обезбедила да њеним конзуларним представницима буде дозвољен приступ поморцима укљученим у поморску несрећу, односно поморску незгоду;

- предузима мере да пружи подршку и помоћ, да олакша правично поступање домаћих поморца и спровођење истраге у што краћем року;

- предузима мере како би се обезбедило да сва средства достављена од стране бродовласника, државе задржавања или било које друге државе за задржане поморце, или за подршку породицама тих помораца, буду испоручена у сврху за коју су послата;

- предузима мере како би се обезбедило да се против помораца не предузимају дискриминаторне ни репресивне мере због њиховог учешћа током истрага.

# Смернице за бродовласнике домаћих **бродова**

У погледу истрага, бродовласници домаћих бродова имају преовлађујућу дужност да штите права запослених или ангажованих помораца, укључујући право на избегавање самооптуживања, и да предузму мере како би се обезбедио правично поступање за њих.

Бродовласници домaћих **бродова**:

- предузимају све расположиве мере како би се обезбедило да се против помораца не предузимају никакве дискриминаторне ни репресивне мере због њиховог учешћа током истрага и предузимају мере како би се обезбедило да такво понашање од стране других субјеката не буде толерисано;

- сарађују и комуницирају са свим заинтересованим државама, са другим бродовласницима, по потреби и са поморцима и предузимају мере како би се представницима организација помораца омогућио приступ поморцима;

- предузимају мере како би се убрзали напори државе луке, обалне државе или Републике Србије, као државе заставе, на спровођењу истраге;

- предузимају мере како би подстакли поморце и друге које запошљавају, уз дужно поштовање свих важећих права, да сарађују при свим истрагама;

- користе сва средства у разумним оквирима како би сачували доказе како би се даља потреба за физичким присуством поморца свела на минимум;

- испуњавају своје обавезе у вези са репатријацијом помораца или предузимају мере како би се поморци поново укрцали;

- иницирају усвајање одговарајућих прописа како би се обезбедило издржавање за сваког поморца, укључујући по потреби плате, одговарајући смештај, храну и здравствену негу.

# Смернице за домаће поморце, као и за друге поморце на домаћем броду:

- предузимају мере да, ако је потребно, обезбеде да имају одговарајуће услуге тумача;

- обезбеђују потпуно разумевање свог права да не инкриминишу себе и потпуно разумевање да када се дају изјаве истражитељима државе луке, обалне државе или Републике Србије као државе заставе, те изјаве могу потенцијално бити коришћене у будућем поступку кривичног гоњења;

- предузимају мере како би обезбедили да, ако сматрају да је то неопходно, имају приступ правном савету пре доношења одлуке о томе да ли да дају изјаве истражитељима државе луке, обалне државе или Републике Србије као државе заставе;

- учествују у истрази, у мери у којој је то могуће, водећи рачуна о свом праву да се не инкриминишу, са истражитељима државе луке, обалне државе или Републике Србије као државе заставе, пружајући информације које су према њиховим сазнањима и уверењу истините.